謝徐獻可送款識刻
作者：李處權
朝代：宋

paragraphs: 九江使君何殷勤，千里遺我款識文。
夏匜商鐘迄周鼎，良工模刻錙銖分。
先秦述作知淵源，相斯不紹嗟無傳。
歷載數千如昨日，人與寶器名俱鐫。
使君雅尚心絕俗，考古稽疑如不足。
搜羅遐邇極聞見，附益之功思更續。
曾奉宣和乙夜觀，萬丈光芒牛斗寒。
兵戈散落人間世，神護往往投衣冠。
時去事非空歎息，玊軸牙籖蛛網織。
載行何啻數橐駝，變故紛紛豈人力。
煙塵翳没咸陽道，尺璧寸珠沉野草。
秋風吹夢入長安，白髪蒼顔日枯槁。